b'\n_START_ARTICLE_\nVoltmeter\n_START_PARAGRAPH_\nEt voltmeter er et m\xc3\xa5leinstrument, der m\xc3\xa5ler elektrisk sp\xc3\xa6nding. Formelt bruges ordet kun om s\xc3\xa5danne instrumenter, der angiver den m\xc3\xa5lte sp\xc3\xa6nding i volt, som er SI-enheden for elektrisk sp\xc3\xa6nding, men da denne enhed er stort set ener\xc3\xa5dende, bruges ordet "voltmeter" i dag generelt om instrumenter til m\xc3\xa5ling af elektriske sp\xc3\xa6ndinger._NEWLINE_I dag er et voltmeter sj\xc3\xa6ldent et selvst\xc3\xa6ndigt instrument, men en del af et s\xc3\xa5kaldt multimeter, som kombinerer voltmeteret med et amperemeter, et ohmmeter og flere andre funktioner.\n_START_SECTION_\nIndre modstand\n_START_PARAGRAPH_\nEn "n\xc3\xb8gleegenskab" ved et voltmeter er dets indre modstand; den elektriske modstand, der kan m\xc3\xa5les igennem instrumentet. Hvis denne modstand ikke er meget stor, vil instrumentet vise for lidt, n\xc3\xa5r der m\xc3\xa5les p\xc3\xa5 sp\xc3\xa6ndingskilder, der i sig selv har en stor indre modstand eller for vekselstr\xc3\xb8mskilder: impedans, fordi voltmeteres og sp\xc3\xa6ndingskildens indre modstande sammen virker som en sp\xc3\xa6ndingsdeler. Konsekvensen er, at voltmeteret kun "ser" den del af sp\xc3\xa6ndingen, der findes over dets egen indre modstand, en sp\xc3\xa6nding der vil v\xc3\xa6re mindre end den faktiske sp\xc3\xa6nding._NEWLINE_Af den grund tilstr\xc3\xa6ber man, at et voltmeter skal have s\xc3\xa5 stor indre modstand som muligt. En almindelig metode til at opn\xc3\xa5 dette er at indskyde en forst\xc3\xa6rker eller sp\xc3\xa6ndingsf\xc3\xb8lger foran selve voltmeteret; kredsl\xc3\xb8b, hvis indgang kan indrettes til at have en enorm indgangsimpedans eller indre modstand, og som gennem sin udgang afleverer en sp\xc3\xa6nding "magen til", blot ved en meget lavere impedans, tilstr\xc3\xa6kkeligt mindre end selve voltmeterets indre modstand til, at f\xc3\xb8romtalte "sp\xc3\xa6ndingsdeler-virkning" ikke har nogen praktisk betydning for instrumentet. Afh\xc3\xa6ngigt af om forst\xc3\xa6rker- eller sp\xc3\xa6ndingsf\xc3\xb8lger-kredsl\xc3\xb8bet realiseres med elektronr\xc3\xb8r eller transistorer omtales et s\xc3\xa5dant instrument som et r\xc3\xb8rvoltmeter eller transistorvoltmeter.\n_START_SECTION_\nM\xc3\xa5leomr\xc3\xa5der\n_START_PARAGRAPH_\nDet, der varetager den egentlige opgave med at m\xc3\xa5le og meddele den m\xc3\xa5lte sp\xc3\xa6nding, enten et drejespoleinstrument (et s\xc3\xa5kaldt analogt voltmeter) eller en AD-konverter (digitalt voltmeter), har i sig selv \xc3\xa9t bestemt m\xc3\xa5leomr\xc3\xa5de, s\xc3\xa5 det kan m\xc3\xa5le sp\xc3\xa6ndinger fra f.eks. 0 til 0,2 volt. For at g\xc3\xb8re instrumetet mere bredt anvendeligt, forsyner man det med en sp\xc3\xa6ndingsdeler, som dividerer den m\xc3\xa5lte sp\xc3\xa6nding med en faktor, der v\xc3\xa6lges med en omskifter; s\xc3\xa5dan et arrangement kaldes for en attenuator. P\xc3\xa5 analoge instrumenter findes typisk en "generel" skala, og det er s\xc3\xa5 op til den person, der bruger instrumentet at multiplicere ("gange") viserudslaget p\xc3\xa5 denne skala med den faktor, der er valgt med attenuatorens omskifter. Digitale instrumenter vil typisk placere et komma og/eller et pr\xc3\xa6fiks afh\xc3\xa6ngigt af attenuatorens indstilling, s\xc3\xa5 sp\xc3\xa6ndingen direkte kan afl\xc3\xa6ses i instrumentets display.\n_START_SECTION_\nVerdens f\xc3\xb8rste digitale voltmeter\n_START_PARAGRAPH_\nVerdens f\xc3\xb8rste digitale voltmeter (DVM) blev opfundet i 1952-1953 af Andrew Kay (uddannet ved MIT) i hans egen virksomhed Non-Linear Systems i Del Mar, Californien. Den f\xc3\xb8rste DVM kunde var Naval Electronics Laboratory (nu kaldet Naval Ocean Systems Center) i 1953. Prisen for det digitale voltmeter var $2300. Det digitale voltmeter kunne udl\xc3\xa6se 4 cifre med separat polaritet - og havde en fuldskalaudl\xc3\xa6sningsn\xc3\xb8jagtighed p\xc3\xa5 0,1%. De digitale cifre blev indgraveret i lucite-plader, der blev kantoplyst af hver deres gl\xc3\xb8delampe. Da gl\xc3\xb8delamperne tit skulle skiftes, blev det digitale voltmeter designet til, at de let kunne skiftes. Den automatiske omr\xc3\xa5deomskiftning inkl. polaritet, blev foretaget af rel\xc3\xa6er.'